ເລຂາທິການໃຫຍ່ ປະທານປະເທດແຫ່ງ ສສ ຫວຽດນາມ ສະຫາຍ ຫງຽນຟູຈ໋ອງ
(Nguyen Phu Trong) ພ້ອມດ້ວຍ ຄະນະຜູ້ແທນຂັ້ນສູງພັກ-ລັດ ສສ ຫວຽດນາມ
ໄດ້ເດີນທາງມາຢ້ຽມຢາມ ສປປ ລາວ
ໃນການຢ້ຽມຢາມ, ສະຫາຍ ຫງວຽນຝູຈ້ອງ ເລຂາທິການໃຫຍ່, ປະທານປະເທດຫວຽດນາມ ໄດ້ພົບປະເຈລະຈາກັບສະຫາຍ ບຸນຍັງ ວໍລະຈິດ ເລຂາທິການໃຫຍ່, ປະທານປະເທດລາວ; ພົບປະຫາລືກັບສະຫາຍ ທອງລຸນ ສີສຸລິດ ກຳມະການກົມການເມືອງ, ນາຍົກລັດຖະມົນຕີລາວ; ສະຫາຍນາງ ປານີ ຍາທໍ້ຕູ້ ກຳມະການກົມການເມືອງ, ປະທານສະພາແຫ່ງຊາດລາວ; ຕ້ອນຮັບພົບປະກັບສະຫາຍ ໄຊສົມພອນ ພົມວິຫານ ກຳມະການກົມການເມືອງ, ປະທານຄະນະກຳມະການສູນກາງແນວລາວສ້າງຊາດ; ສະຫາຍ ວິໄລວົງ ບຸດດາຄຳ ກຳມະການສູນກາງພັກ, ປະທານກຳມາທິການແຜນການ, ການເງິນ ແລະ ການກວດສອບບັນຊີຂອງສະພາແຫ່ງຊາດ, ປະທານສູນກາງສະມາຄົມມິດຕະພາບລາວ-ຫວຽດນາມ ແລະ ຢ້ຽມຢາມອະດີດການນຳຂັ້ນສູງຂອງພັກແລະລັດລາວ; ຢ້ຽມຊົມແລະກວດກາຄວາມຄືບໜ້າໃນການກໍ່ສ້າງອາຄານສະພາແຫ່ງຊາດລາວ – ກິດຈະການກໍ່ສ້າງທີ່ເປັນຂອງຂວັນຂອງພັກ, ລັດແລະປະຊາຊົນຫວຽດນາມ; ຢ້ຽມຢາມແລະໂອ້ລົມກັບພະນັກງານ ພາລະກອນສະຖານທູດ, ຜູ້ຕາງໜ້າວິສາຫະກິດແລະຊຸມຊົນຊາວຫວຽດນາມທີ່ກຳລັງດຳລົງຊີວິດ, ຮ່ຳຮຽນ ແລະເຮັດວຽກຢູ່ລາວ; ຢ້ຽມຊົມສະຖານທີ່ວັດທະນະທຳບາງແຫ່ງຢູ່ນະຄອນຫຼວງວຽງຈັນ.
ໃນບັນຍາກາດແຫ່ງຄວາມຮັກແພງມິດຕະພາບ, ຄວາມສາມັກຄີພິເສດ ແລະໄວ້ວາງໃຈຊຶ່ງກັນແລະກັນ ສອງຝ່າຍໄດ້ແຈ້ງໃຫ້ກັນຊາດ ກ່ຽວກັບສະຖານະພາບທີ່ໂດດເດັ່ນຂອງແຕ່ລະພັກ, ແຕ່ລະປະເທດ ໃນການຜັນຂະຫຍາຍປະຕິບັດມະຕິກອງປະຊຸມໃຫຍ່ຂອງພັກ ແລະ ທິດທາງ, ໜ້າທີ່ຈຸດໜັກໃຈກາງໃນເວລາຕໍ່ໜ້າ; ແລກປ່ຽນບັນດາແຜນນະໂຍບາຍ, ມາດຕະການ ເພື່ອແນໃສ່ສືບຕໍ່ເພີ່ມທະວີການພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີພິເສດ ແລະການຮ່ວມມືຮອບດ້ານ ຫວຽດນາມ-ລາວ ໃຫ້ພັດທະນາຢ່າງກວ້າງຂວາງເລິກເຊິ່ງ, ມີປະສິດທິຜົນຕົວຈິງ ໃນທຸກໆຂົງເຂດ, ປະກອບສ່ວນປະຕິບັດແນວທາງການປ່ຽນແປງໃໝ່ຂອງແຕ່ລະພັກປະສົບຄວາມສຳເລັດມີໄຊ; ພ້ອມກັນນັ້ນ, ກໍ່ໄດ້ແລກປ່ຽນຄວາມເຫັນກ່ຽວກັບບັນດາບັນຫາພາກພື້ນແລະສາກົນທີ່ສອງຝ່າຍມີຄວາມສົນໃຈຮ່ວມກັນ.
ສອງຝ່າຍເນັ້ນວ່າ ສາຍພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີພິເສດ ແລະການຮ່ວມມືຮອບດ້ານ ຫວຽດນາມ-ລາວ, ລາວ-ຫວຽດນາມ, ໂດຍປະທານໂຮ່ຈີມິນຜູ້ຍິ່ງໃຫຍ່ ແລະ ປະທານໄກສອນ ພົມວິຫານ, ປະທານສຸພານຸວົງທີ່ຮັກແພງ ກໍ່ຕັ້ງຂຶ້ນ ແລະໄດ້ຮັບຄວາມເອົາໃຈໃສ່ເພີ່ມພູນຄູນສ້າງຈາກບັນດາຮຸ່ນການນຳຂອງສອງພັກ, ສອງລັດແລະປະຊາຊົນສອງປະເທດນັ້ນ ໄດ້ກາຍເປັນສົມບັດລວມທີ່ລ້ຳຄ່າຂອງສອງພັກ, ສອງຊາດ.
ສອງຝ່າຍເຫັນດີເປັນເອກະສັນຈະສືບຕໍ່ປະສານສົມທົບຢ່າງແໜ້ນແຟ້ນ ປະຕິບັດຢ່າງມີປະສິດທິຜົນ ບັນດາຂໍ້ຕົກລົງລະຫວ່າງການນຳຂັ້ນສູງຂອງສອງພັກ ສອງລັດ, ບັນດາຖະແຫຼງການຮ່ວມຫວຽດນາມ-ລາວ ເນື່ອງໃນໂອກາດການຢ້ຽມຢາມມິດຕະພາບເປັນທາງການ ຂອງການນຳຂັ້ນສູງຂອງສອງພັກ, ສອງລັດ ທີ່ຜ່ານມາມໍ່ນີ້ ບົນພື້ນຖານເສີມຂະຫຍາຍຈິດໃຈເອກະລາດ, ເປັນເຈົ້າຕົນເອງ, ການຮ່ວມມືແບບສະເໝີພາບແລະມີຜົນປະໂຫຍດຮ່ວມກັນ, ສົມທົບຢ່າງເໝາະສົມລະຫວ່າງລັກສະນະພິເສດຂອງການພົວພັນຫວຽດນາມ-ລາວ ກັບກົດທົ່ວໄປຂອງສາກົນ, ໃຫ້ຄວາມສຳຄັນ ໃຫ້ບຸລິມະສິດຊຶ່ງກັນແລະກັນ, ຊ່ວຍໜູນແລະສ້າງເງື່ອນໄຂອຳນວຍຄວາມສະດວກໃຫ້ແກ່ກັນໃນການພັດທະນາ ເພື່ອຄວາມຈະເລີນຮຸ່ງເຮືອງຂອງແຕ່ລະປະເທດ, ເພື່ອສັນຕິພາບ, ສະຖຽນລະພາບ, ການຮ່ວມມື ແລະການພັດທະນາຢູ່ອາຊີຕາເວັນອອກສຽງໃຕ້ແລະໃນໂລກ.
ສອງຝ່າຍເຫັນດີເປັນເອກະສັນຈະເພີ່ມທະວີ ແລະ ບໍ່ຢຸດຢັ້ງໃນການນຳເອົາການພົວພັນທາງດ້ານການເມືອງເຂົ້າສູ່ລວງເລິກ, ກຳນົດທິດໃຫ້ແກ່ການພົວພັນຮ່ວມມືໂດຍລວມລະຫວ່າງສອງປະເທດ; ຍົກສູງປະສິດທິຜົນການຮ່ວມມືລະຫວ່າງບັນດາຄະນະຂອງພັກ, ບັນດາກະຊວງຂະແໜງການຂອງລັດຖະບານ, ບັນດາກຳມາທິການຂອງສະພາແຫ່ງຊາດ, ແນວໂຮມ, ອົງຄະນະມະຫາຊົນ, ອົງການຈັດຕັ້ງປະຊາຊົນ ແລະ ບັນດາທ້ອງຖິ່ນຂອງສອງປະເທດ; ລົງເລິກເຂົ້າໃນການແລກປ່ຽນທິດສະດີ-ພຶດຕິກຳ, ແບ່ງປັນບົດຮຽນກ່ຽວກັບວຽກງານກໍ່ສ້າງພັກ, ເອົາໃຈໃສ່ເປັນສຳຄັນເຖິງການຝຶກອົບຮົມ, ບຳລຸງສ້າງພະນັກງານນຳພາ, ຄຸ້ມຄອງຂັ້ນຕ່າງໆ; ກໍ່ສ້າງລະບົບການເມືອງໃຫ້ກະທັດລັດເບົາບາງ, ມີປະສິດທິພາບ, ປະສິດທິຜົນ; ພັດທະນາເສດຖະກິດ-ສັງຄົມ ແລະ ວຽກງານການຕ່າງປະເທດ, ເຊື່ອມໂຍງສາກົນ; ຍູ້ແຮງການໂຄສະນາ, ສຶກສາອົບຮົມກ່ຽວກັບມູນເຊື້ອການພົວພັນພິເສດຫວຽດນາມ-ລາວ ໃນປະຊາຊົນທຸກຊັ້ນຄົນ, ໂດຍສະເພາະຊາວໜຸ່ມຂອງສອງປະເທດ; ຕັ້ງໜ້າຜັນຂະຫຍາຍໂຄງການນຳເອົາບັນດາເນື້ອໃນຂອງ ຊຸດປະຫວັດສາດການພົວພັນພິເສດຫວຽດນາມ-ລາວ, ລາວ-ຫວຽດນາມ ເຂົ້າສິດສອນໃນບັນດາພື້ນຖານການສຶກສາຂອງສອງປະເທດ; ສືບຕໍ່ການສົມທົບກິດຈະການກໍ່ສ້າງ ແລະ ຕົກແຕ່ງສະຖານທີ່ປະຫວັດສາດ ກ່ຽວກັບການພົວພັນພິເສດຫວຽດນາມ-ລາວຢູ່ໃນແຕ່ລະປະເທດ; ສົມທົບຈັດຕັ້ງເປັນຢ່າງດີ ການສະເຫຼີມສະຫຼອງບັນດາເຫດການປະຫວັດສາດທີ່ສຳຄັນຂອງສອງພັກ, ສອງປະເທດ.
ສອງຝ່າຍເນັ້ນເຖິງຄວາມສຳຄັນຂອງການຮ່ວມມືທາງດ້ານການປ້ອງກັນປະເທດ ແລະ ເຫັນດີເປັນເອກະສັນຈະເພີ່ມທະວີເສົາຄ້ຳຂອງການຮ່ວມມືກ່ຽວກັບການປ້ອງກັນປະເທດ, ປ້ອງກັນຄວາມສະຫງົບ ເພື່ອແນໃສ່ຮັກສາຄວາມໝັ້ນຄົງທາງດ້ານການເມືອງ, ຄວາມສະຫງົບ, ຄວາມເປັນລະບຽບແລະຄວາມປອດໄພທາງສັງຄົມຢູ່ໃນແຕ່ລະປະເທດ; ປະຕິບັດຢ່າງມີປະສິດທິຜົນບັນດາອະນຸສັນຍາ ແລະ ແຜນການການຮ່ວມມືກ່ຽວກັບການປ້ອງກັນປະເທດ, ປ້ອງກັນຄວາມສະຫງົບ; ຜັນຂະຫຍາຍຢ່າງມີປະສິດທິຜົນ ສັນຍາກ່ຽວກັບລະບຽບການຄຸ້ມຄອງຊາຍແດນແລະດ່ານຊາຍແດນ; ອະນຸສັນຍາກ່ຽວກັບເສັ້ນຊາຍແດນແລະຫຼັກໝາຍຊາຍແດນ; ສູ້ຊົນແກ້ໄຂໃຫ້ແລ້ວໂດຍໄວບັນຫາ ການເຄື່ອນຍ້າຍເສລີແລະການແຕ່ງງານບໍ່ມີທະບຽນສົມລົດ ຢູ່ໃນເຂດຊາຍແດນລະຫວ່າງສອງປະເທດ; ກໍ່ສ້າງເສັ້ນຊາຍແດນຫວຽດນາມ-ລາວ ໃຫ້ເປັນເສັ້ນຊາຍແດນສັນຕິພາບ, ມິດຕະພາບ, ໝັ້ນຄົງ, ຮ່ວມມືແລະພັດທະນາຢ່າງຍືນຍົງ; ກີດກັ້ນ ແລະ ປ້ອງກັນ, ຕ້ານອາຊະຍາກຳຂ້າມຊາດ, ການຄ້າຂາຍເຖື່ອນ, ການຄ້າຂາຍແລະຂົນສົ່ງຢາເສບຕິດ; ສືບຕໍ່ຄວາມພະຍາຍາມຊອກຫາ, ເກັບໂຮມ ແລະຍົກຍ້າຍ ອັດຖິຂອງທະຫານອາສາສະມັກແລະຜູ້ຊ່ຽວຊານຫວຽດນາມທີ່ເສຍຊີວິດຢູ່ລາວ ກັບເມືອປະເທດ.
ສອງຝ່າຍເຫັນດີເປັນເອກະສັນຈະແບ່ງປັນຂໍ້ມູນຂ່າວສານຢ່າງທັນການ ແລະ ປະສານສົມທົບຢ່າງແໜ້ນແຟ້ນ, ມີປະສິດທິຜົນ, ສະໜັບສະໜູນຊຶ່ງກັນແລະກັນໃນບັນດາບັນຫາສາກົນແລະພາກພື້ນ, ໂດຍສະເພາະໃນຂອບການຮ່ວມມື ອາຊຽນ, ສະຫະປະຊາຊາດ ແລະ ບັນດາກົນໄກການຮ່ວມມືອະນຸພາກພື້ນແມ່ນ້ຳຂອງ, ປະກອບສ່ວນຮັກສາສັນຕິພາບ, ສະຖຽນລະພາບ, ການຮ່ວມມືແລະການພັດທະນາຢູ່ໃນພາກພື້ນແລະໃນໂລກ; ເພີ່ມທະວີການສົມທົບກັບກຳປູເຈຍ ເພື່ອຊຸກຍູ້ຜັນຂະຫຍາປະຕິບັດຢ່າງມີປະສິດທິຜົນ ຂໍ້ຕົກລົງລະຫວ່າງສາມນາຍົກລັດຖະມົນຕີ ກ່ຽວກັບເຂດສາມຫຼ່ຽມພັດທະນາ ກຳປູເຈຍ-ລາວ-ຫວຽດນາມ.
ສະຫາຍ ຫງວຽນຝູຈ້ອງ ເລຂາທິການໃຫຍ່, ປະທານປະເທດຫວຽດນາມ ແລະ ສະຫາຍ ບຸນຍັງ ວໍລະຈິດ ເລຂາທິການໃຫຍ່, ປະທານປະເທດລາວ ໄດ້ເປັນສັກຂີພະຍານໃນພິທີເຊັນເອກະສານການຮ່ວມມືລະຫວ່າງສອງປະເທດ 9 ສະບັບ, ໃນນັ້ນມີ ສັນຍາກ່ຽວກັບການຮ່ວມມືພັດທະນາບັນດາກິດຈະກຳພະລັງງານໄຟຟ້າ ແລະ ບໍ່ແຮ່; ຂໍ້ຕົກລົງການຮ່ວມມືລະຫວ່າງສອງກະຊວງການເງິນໄລຍະປີ 2019 – 2020; ຂໍ້ຕົກລົງກ່ຽວກັບການກໍ່ສ້າງແລະຂຸດຄົ້ນສາຍທາງລົດໄຟ ຫວຸງອ້າງ-ວຽງຈັນ ແລະ ຂໍ້ຕົກລົງການຮ່ວມມືແລະບົດບັນທຶກການຮ່ວມມືຈຳນວນໜຶ່ງ ລະຫວ່າງບັນດາກະຊວງ, ຂະແໜງການຂອງສອງປະເທດ./.
ຜບ (ສັງລວມຈາກຂ່າວສານຫວຽດນາມ)
ຂ່າວຈາກ: ເວັບໄຊ tapchicongsan.org.vn